b'\n_START_ARTICLE_\nWilf Cude\n_START_SECTION_\nKariera\n_START_PARAGRAPH_\nCude se je rodil v Walesu, odra\xc5\xa1\xc4\x8dal pa je v Winnipegu, kjer se je tudi nau\xc4\x8dil igrati hokej na ledu. Napredoval je do lige NHL in v njej z ob\xc4\x8dasnim nastopanjem za mo\xc5\xa1tva v ni\xc5\xbejih ligah ostal od leta 1929 do 1941. Najprej je februarja 1930 podpisal pogodbo z mo\xc5\xa1tvom Pittsburgh Pirates, a zanj ni nikoli zaigral, saj do konca sezone ni dobil prilo\xc5\xbenosti, po koncu le-te pa se je klub preselil v Filadelfijo in se preimenoval v Philadelphia Quakers. Za Quakerse je igral v njihovi edini sezoni v ligi NHL, zatem je zasedel mesto rezervnega vratarja lige in je igral za tisto mo\xc5\xa1tvo, ki je njegove usluge tisti trenutek potrebovalo. Mesto rezervnega vratarja je bila specifika 30. let, ko v ligi nobeno sezono ni tekmovalo ve\xc4\x8d kot 10 ekip._NEWLINE_Leta 1933 so dokon\xc4\x8dno razpadli Quakersi Cudea zamenjali v Montreal Canadiense, v \xc4\x8digar vratih je tedaj stal zvezdnik George Hainsworth. Pred sezono 1933/34 so Hainswortha zamenjali v mo\xc5\xa1tvo Toronto Maple Leafs in v zameno prejeli Lornea Chabotja, ki je imel podoben status kot Hainsworth. Cude tako ni dobil prilo\xc5\xbenosti, za Canadiense je igral le na eni tekmi, zatem so ga posodili mo\xc5\xa1tvu Detroit Red Wings, kjer je kazal izjemne igre. Detroit je povedel do njihovega prvega nastopa v finalu Stanleyjevega pokala, v katerem so morali premo\xc4\x8d priznati mo\xc5\xa1tvu Chicago Blackhawks, na \xc4\x8delu z Charliejem Gardinerjem. Cude se je v zgodovino zapisal kot prvi vratar, ki je prejel zadetek v podalj\xc5\xa1ku tekme finala Stanleyjevega pokala. Zadetek je proti njemu dosegel Mush March ob \xc4\x8dasu 10:05 v drugem podalj\xc5\xa1ku \xc4\x8detrte tekme. Finale se je sicer kon\xc4\x8dalo z izidom 3-1 v zmagah v korist Chicaga. Cude je kon\xc4\x8dal z 1.52 GAA, s \xc4\x8dimer je bil najbolj\xc5\xa1i v ligi._NEWLINE_Canadiensi so bili nad njegovimi predstavami tako navdu\xc5\xa1eni, da so ga zamenjali za Chabotja in ga napravili za prvega vratarja mo\xc5\xa1tva v sezoni 1937/38. V sezoni 1938/39 je minuta\xc5\xbeo na ledu delil z Claudeom Bourqueom, v sezoni 1939/40 mu je Bourque odvzel mesto prvega vratarja, v sezoni 1940/41 pa je bil drugi vratar mo\xc5\xa1tva za Bertom Gardinerjem._NEWLINE_Canadiensi niso v \xc4\x8dasu Cudeovega igranja osvojili nobenega Stanleyjevega pokala, saj je bilo to najslab\xc5\xa1e obdobje v zgodovini kluba, tako na ledu kot v finan\xc4\x8dnih vodah. Dale\xc4\x8d najslab\xc5\xa1a sezona je bila sezona 1935/36, v kateri so Canadiensi zmagali na 11, izgubili na 26 in remizirali na 11 tekmah. Tako slabo razmerje so zabele\xc5\xbeili kljub Cudeovim 6 shutoutom.'